Az állami kvázimonopólium helyett szabad tankönyvválasztást követel a Történelemtanárok Egylete (TTE). A szakmai szervezet korábban is többször felszólalt tankönyvügyben, mindenekelőtt a kísérleti történelemkönyvek minőségét bírálta, ezeknél álláspontjuk szerint sokkal jobb volt néhány olyan korábbi tankönyv, amelyeket a piacot korlátozó állami tankönyvpolitika ma már nem enged használni.

A TTE friss állásfoglalása főleg az új történelmi atlaszokról szól. Mint írják, az EMMI mostantól nem akarja engedélyezni a szabad atlaszválasztást a történelem érettségi vizsgán, vagyis csak az OFI által kiadott atlaszt lehetne használni az érettségin, ezzel pedig szerintük mindenféle bajok vannak. Bár a korábbi kritikák után az OFI atlaszán sokat javítottak, az

továbbra sem tartalmaz fokbeosztást, helységnév mutatót, kronológiát, valamint szinte olvashatatlanul apró betűket, halvány színeket használ, és csak részben alkalmas a (kerettanterv által is megkövetelt) forrás- és tevékenységközpontú oktatásra, képességfejlesztésre

– írja közleményében a TTE.

A Történelemtanárok Egylete azt követeli, hogy

teremtsék meg a szabad, minőségi tankönyvpiac feltételeit, engedélyezzék, hogy a diákok továbbra is használhassák a korábban alkalmazott magas színvonalú, az életkori sajátosságoknak megfelelő atlaszokat az érettségi vizsgán.

A követelésekhez kapcsolódva a Tanítanék Mozgalom honlapján aláírásgyűjtést is indítottak.